
      Mojim roditeljima
    

  
    MOJ OBRAČUN S RAKOM

  
    KAD ME JEDNOM BUDE PITAO SIN MOJ

     

    Kad me jednom bude pitao, a jednom hoće svakako,

Moj sin gdje i što sam bio, kakve sam žene ljubio,

O čemu sam sanjao, koje knjige sam čitao,

Jesam li se često tukao, u kakve slike sam zaglédao,

Ma kad me jednom o svemu bude pitao,

Reći ću mu, tako mi Boga,

O trešnji uz roditeljsku kuću s koje sam više puta

Padao naglavce premda je pametnom i jednom dovoljno

I o tome kako Učka zavija prijeteći

I o kilometrima hoda uzgor nizdol

Oholoj plemenitašici

I o jodu što zrele žene ostavljaju za sobom u stanovima samaca

I o beskrajnom gaženju asfalta u gradovima koji nisu tvoji

I o besparici i mladalačkoj besperspektivnosti

O ludilu ljudi i njihovim ubojitim namjerama

O umjetnosti riječi kao nadomjestku za samoću

O povijesti svjetske književnosti kao pravu na uzaludnost

O slikarskim majstorima koji su muku Isusovu rekonstruirali

Kao neprekidnu klanicu svijeta

I reći ću mu još, kad me bude pitao,

Da ne žuri odrasti, da bude na oprezu s ljudima

Da ljubi tek kad mora, da ne mora kad ljubi

I reći ću mu što je bilo s Bosnom, i s Hrvatskom,

I s Palestinom

I o Ruandi ću mu reći

Ništa neću prešutjeti o Iraku i Afganistanu

O svim američkim predsjednicima saznat će na vrijeme

O Georgeu W. Bushu znat će do najsitnijih pojedinosti

I moj će sin znati o svojoj majci i tuđim majkama

O očevima sviju nacija će znati

Moći će minuciozno analizirati početke i krajeve

Sveg na svijetu

Svakako će imati priliku ući u povijest filma

I povijest glazbe

Znat će takozvane bizarne stvari

Znat će sve o mrtvim i živim jezicima

I onima koji su na umrlu

U tamu ljudskih duša ću ga uputiti

U slutnje i zanose glazbenih genija

O svakodnevici glasovitih filozofa znat će naizust

Nietzsche i Schopenhauer mu neće biti mrski

Sve o sablastima vjekova imao bi znati sin moj

Kad me jednom bude pitao, a jednom hoće svakako,

Reći ću mu čemu služi znanje

  
    UVJETI ZA PJESMU

     

    
      Borisu Maruni
    

     

    Ova bi pjesma imala biti o palikućama

I o revoluciji koju podigoše beskućnici

I o malim gadostima kiše

Što neće na naša polja

I o pretjeranom suncu

Što se u abnormalnom snijegu ničim ne da opravdati

I o jedva živima

I o prerano umrlima

I o najmrklijoj ideologiji

I o gradovima koji se pretvoriše u masovne grobnice

O holokaustu

Genocidu

Terorizmu

Oružju za masovno uništenje i nuklearnim pogonima

Otpadnim vodama i strogim carinicima

Zaštićenim zonama i aparthejdu

Redukciji struje na jadranskim otocima

Bolivijskim osmogodišnjacima što dilaju kokain

Africi i pošasti AIDS-a

Siromašnima i bogatima

Zemljama kandidatima Europske unije i njihovim

Neuvjerljivim certifikatima

O tome kako se krše prava ljudi i naroda

O crkvama i njihovu pravu na oduzetu imovinu

O beskućnicima

Koje već spomenuh

    Mnogo je uvjeta da ova pjesma bude točna

Kao telefonski imenik

I dobra kao vrijeme

    Ona bi istina oboje od toga

Ali je strah spasitelja i spasenja

Nižih i viših državnih činovnika

Mehaničara stvarnosti i njihovih doušnika

Te šire društvene zajednice

    Pogotovo

Slobode koja dolazi iz neopreza

I pustih riječi

Gospodo

  
    TUŽBALICA O ZEMLJI

     

    Postojala ona ili ne postojala bez nas

Teški smo joj sasvim

Otežala i troma od naše kože

Ona je na oprezu s nama

I dobro je da je tako

    Jer izdavali smo često naša srca i naše misli

I nismo mislili da ona treba biti iznimkom

Zemlja stenje od naših damara

Teški smo joj zaista

Premda zna da smo joj potrebni

    Mi međutim do njena znanja o nama

Ne držimo koliko do našeg o njoj

    I puštamo krvi da se naizdovolji

Zemljom i njezinom zemljom

    Od koje smo uostalom načinjeni

  
    DRUGA POLOVICA SVIJETA

     

    Oni jednu polovicu uzimaju na znanje

A čitavu drugu polovicu zatajuju.

I taj se posao najprije zbiva u jeziku,

I kažu da jezici su tamo, u drugoj polovici, mrtvi.

    Oni, naprimjer, nemaju riječi za njihova stabla.

Nemaju ime za njihove trave,

Niti pojmove za mnogolike osjećaje,

O jelima i snovima da i ne govorimo.

    Prešućen je tako cijeli svemir ljudi.

Zastrašujuća ruka militantnog kartografa

Prekrižila je jednu od polovica

    Koja se sakrila na karti da je smrt ne pronađe.

Željezne gusjenice gaze kuće, gaze stabla,

Gaze vrtove, gaze zvijeri, gaze djecu

    Druge polovice da se ne bi znalo

Tko je i što je ona.

    Od čega nam se još sastoji svijet.

  
    O KAZNI HISTORIJE

     

    Na moj prozor sinoć, kad mrak je zakrio svijet

Sletjela je misao teška kao mač, vrela kao pustinja

I jasna kao ustav

    Ne mogu se sjetiti što sam joj odgovorio

Premda se sjećam što me pitala

    Preskočim li sporedne rečenice i njihovu intonaciju

Preskočim li zvuk i tonalitet tamnih riječi

Preskočim li dvadeset vjekova ljudske povijesti

Sve početke i krajeve o kojima znam

Sve snove kojih se sjećam

Sve žeđi neutažene

Moje i tuđe

Svako prazno sada

    Pitala me ustvari tko je dvaput zaklao sina Nefisina

Jednom u nekom priručniku o ratovanju

Iz tisuću petsto i neke

Drugi put u Bosni tisuću devetsto devedeset i neke

    Tko, molim vas, recite

Tko je to učinio

    Dvaput po vratu

Nefisina jedinca

Nefisino srce klao

    Dvaput po istom poslu

Klao Nefisinu dušu

  
    MOJ OBRAČUN S RAKOM

     

    Kad preseljavao je moj dido,

Bilo mi je važno ne bit sam.

Od njegove smrti štitio me zid

Zajedničke naše kuće,

Spojenog dvojnog objekta.

    I htio sam nekako

Da ta uzbuna potraje,

Da taj ljudski metež u mom i životu moga dide

Barem vječno traje,

Ali da ga rak ne ruje

Svojim podmuklim kliještima po grlu i plućima.

    Htio sam, naime, produžit svoj život

Njegovim životom.

    Sve se zbilo munjevito kao na nekoj reklami;

Nisam mu iz pluća

Znao izvuć raka na suho

I ščepat ga za glavu

Konačno obračunavajuć s njime,

Nisam ga umio pronać u mršavom

Arhipelagu didinih plućnih gulaga.

Skrio se kako i dolikuje podmuklici.

    Godine su prolazile,

A ja sam svejednako mislio,

A i danas mislim,

Da je moj dido zbog nečega

I dandanas na tavanu naše kuće

I da živi tajno.

    Da nas sve gleda iz potaje

Jer mu je tako draže.

I da ima akvarij i raka u njemu

Jer ga je umio pripitomit.

    Bože,

Kakav je to čovjek bio!

Moj dido

I od raka je umio napravit prijatelja.

  
    KAKO SAM RATOVAO

     

    Na Kapeli, duboko u šumi, plače nebo i pljušte

Meci mi duž leda

Grane najviših stabala izdajnički odobravaju

Da se kiša strmoglavljuje na mene

Na mrtvoj straži sam, otkočio sam zatvarač na

Pušci i spreman sam ubiti

Studenta u neprijateljskim redovima

Mora da je student

Linija koja nas razdvaja na 20-ak je metara od mene

Mogao bi biti mojih godina

Mogao bi čitati iste knjige kao i ja

Ništa mu neće pomoći

Da mu biblioteku metaka ne zarijem u srce

    Kažiprst mi luđački pleše na okidaču

Kiša lije ljudske more s nebesa

Magla obeshrabruje

Cesta mi se pričinja, sva je od oštra željeza,

Metalik siva

Osipa mi se misao kao razbijeno prozorsko staklo

Svaki kret ptice i pucanje grane pod težinom rata

Može biti neprijateljski vojnik

Čekam u podnožju ceste da ga propucam

    Zora razrjeđuje strah

    Navečer smo iznad Dabra

Snajperom po tornju pravoslavne crkve netko je

Pokušavao ubiti Boga

Medo dolazi i kaže da izvadimo noževe i

Donosi nam sjekire

Očekujemo proboj njihovih izviđača

Ništa meci, samo klasična mitologija

Klanje i to, vuk na vuka

    Preživjeh i tu noć

Milostivi Bog bliži mi je od vratne žile kucavice

Znam

    Drugu noć stiže u ratu vazda stara vijest –

Ponovno očekujemo neprijateljski proboj

Bit će mesa, netko kaže

Pucat će se sve u šesnaest

Zamjenjujemo pećinsko oružje

Modernom tehnologijom

    Pred zoru, kad kiša omagli šumu i svako stablo

Postane svijetlo poput breze,

U gustiš nekog grma naviru puhovi – što jataci su

Neprijateljski u izvidnici

Koji ometaju misao da će i ova noć proći

    Ispaljujem cijeli šaržer

Istrčavamo iz rovova i nekoliko nas

Puca iz sve snage

Kao u budimpeštanskoj novogodišnjoj noći

Kao Dimnjačar u Kresovima, uostalom

    Potjerani strahom da je

Počeo i naš rat

  
    CIPELE

     

    Prema mom izračunu, čovjek za života

Iznosa tri, možda četiri odijela, ako ne živi

U nekoj nemogućoj zemlji, ako dobiva

Koliku god plaću i nema nereda na ulicama,

Ako studenti ne jurišaju na vlade

I zemljom ne vladaju generali

    Ako, dakle, istom živi u Taškentu

Ili Tirani, toliko se odijeva

Običan čovjek

Po prilici

    Ali, koliko čovjek za čitava života

Promijeni pari cipela

Šesnaest pari, možda sedamnaest

To valjda nitko ne zna, nit je ikad brojio

Ako, međutim, i jest

Što je s ratovima

I s cipelama u njima

I s hodom u zlovremenima

Je li narušena progresija hoda, uostalom, štednja

Na cipelama ili tek zakidanje ratnih profitera

Trgovinska oseka možebitno

    Strogo uzevši, ja zapravo ne znam ništa o tome

Premda opsesivno držim do odgovora

    Ako nema rata i ako nam je život

Prosječno poduzetan

I ako, štono se kaže, traje

Dulje od životnog vijeka leptira

Koliko, dakle, cipela promijeni

Puki čovjek za cijelog cjelcatog života

    Jel možemo, naprimjer, reći

Što se taj nahodao cipela

Pitam ja vas

  
    MEDITACIJA

     

    A mogao bih bilo što

Natovariti tri metra drva na leđa

U jednom naramku nositi sina

U drugom kćerku

Utorak zamijeniti petkom

Analizirati riječi kao što su vlaga sljepoća mrtvac

More biseri

Mogao bih u međuvremenu posumnjati u vrijeme

Mogao bih za dana suspendirati sve stvari što me

Plaše noću

Ljubiti petu ženu

Dresirati lavove u Keniji

Ne biti dužnik nego onaj kojem duguju

Baš bilo što bih mogao

Trgovati rezbarijama

Učiti krasopis

Seliti se iz zemlje u zemlju prema klimatskim uvjetima

Kupiti jedrilicu na akciji

Ne inzistirati na ljubavi

Bolovati i ozdraviti

Rigati vatru

Rasprodati sve što nemam

Kupovati sve što mi ne treba

Zatajiti domovinu

Zatajiti jezik

Zatajiti narod

Baš bilo što

Utrnuti svjetlo

Poginuti za Palestinu

Naprimjer

  
    BRAT

     

    Moj brat nije sentimentalan, nipošto

Da stvar bude puna jada, on je nježan prema sebi

    Moj otac pokušava ga dozvat eto cijeli

Svoj skromni život

Moja majka noćima se zapliće o taj problem

    Njenu tugu nitko do Boga utješit ne može

Sestra ne zna da je njegova nježnost puna jada

    Tek brat pokušava shvatit

Da nježnost ga boli

Da pije on svoj znoj i strah istodobno

Da nokti ga bole kad god se počeše

Da ništa ga nije tako iznevjerilo jako

Kao takozvani život

    Moj brat i ne zna da je on moj pogubljeni planet

I da s njim imam tajne planove

    Odmorit oca, utješit majku,

Nasmijat sestru

Dozvat ga domu

Najprije se pobit

A onda glasno isplakat

    U što nam to život prođe

  
    OBITELJSKI RUČAK

     

    Bojim se da je krah izvjestan

Moja ga majka sluti dok jedemo bučno i prebučno

    Svi smo na okupu

A sve nam nešto fali

    Ručak u obitelji, kako strašno

    Opet, svi se volimo tako da ćemo od te ljubavi

Jednom pocrkati

    Opet, nešto nam fali

    Je li to tišina koja treba doći s godinama

Ili naši nemiri koji se imaju zanemariti

Kad je obiteljski ručak u pitanju

    Naša majka nešto sluti o tome

Ali nešto joj ne da nas sve potjera

Na pranje ruku

    Misli ona, jadnica, u svojoj ljubavi nadljudskoj

Da je već vrijeme da nam dođe iz guzice u glavu

    Da operemo lica i duše

Za jedan običan obiteljski ručak

Na kojem ništa ne mora se dogoditi

    Ništa doli da se nagledamo dosita

Jedni drugih

    A ja se, eto, ipak bojim

Bojim se da je krah izvjestan

  
    MOLITVA

     

    Sad spava u kolijevci Iman, vjere

Puna u san. Mirza se ušuljao

    Pod kosu i ruke, uzimajuć ljubav

Mame. Aida i u snu mari

    I brine se.

Ja, gospodar krova, gledam ih u gluho

    Doba noći i molim Uzvišenog

Boga za milost

    Prema Njegovim

Namjesnicima na Zemlji.

  
    VAŽNO JE ZNATI NA VRIJEME

     

    Kad presele se moji roditelji na drugi svijet

Ništa baš neće biti važno

Gdje grob im je ili mezar

Bit će sasvim nevažno

Oni će svakim svojim nepostojećim trenutkom

Govoriti o meni

Neće me biti briga što će ljudi reći

Kakva je dženaza bila

    Sve dok tome tako nije

Izvjesno je da mi je često

Čistiti roditeljski dom

Da mi je sapirati fleke

Što sam ih ugradio u njihovu kuću

Da mi je biti oprezan

S tim muškarcem i njegovim rebrom

Pravdom i krivdom

Da ne bi sebi danas-sutra rekao

Budi Bog sa mnom

  
    ČUDO

     

    Vrti se jedan film do kraja svijeta i u jednom smjeru

Kao što moja žena matematički precizno radi juhu s njokima

U pravilnim kuglama gdje smo sakrili svoje duše

Kotrlja se čežnja prema jedinoj rupi koju nikad ne promašimo

Mi je nikada i ne poželimo zaista, ali nas njena privlačnost

Privodi fatalno kao što se pritoke ulijevaju u maticu

Kao što kuća želi doseći krov

Kao što život nema šanse prema tamnoj rupi sveg našeg svijeta

I ne bilo nam pravo, nasljedna je

A život može i bez potomaka

Čudili se mi ili ne čudili

  
    GRAD

     

    Jednom će ovdje, kad vatrogasci i vojska

Obave svoj posao,

A humanitarci svoj,

Opet stajati grad.

    Jednom,

Kad liječničke ekipe i mrtvozornici,

Kad pisci i slikari, kad udžbenici

I međunarodna zajednica

Učine sve po slovu i po zakonu.

    Između ovdje i tamo,

Između jednom i tada,

Kad saniraju se duše,

Kad vjetar rasprši rukopis pepela

Na sve strane svijeta,

Kad se mrtvi probude,

Živjet će opet ovaj grad,

    Kaže moj dobri otac.

  
    SMRT

     

    Kad život zaprijeti,

Znam da sam

Živio

Kao da i nisam.

    Kad život posustane,

Stabla, masline, školjke i ptice,

Mora i otoci, lavanda i zlato

Polude od neprežaljenosti.

    Kad život bi živio,

Pčela ga omedi

Žrtvujući svoju glavu.

  
    SOBE

     

    U hotelskim sobama sve je izrecivo.

Zato u njima uvijek šutim.

    I sve stvari u tim sobama šute, gledaju me s

Podrazumijevajućom tugom, ja njih egzotičnim

Pogledom stranca.

    Lusteri su na oprezu sa mnom,

Ormari mi se nude nesigurno,

Oboje želi uspostaviti odnos s mojom privremenošću.

    Gledam ih, gledaju me, dakle. Slušam ih, dišu.

Dišem i ja,

Teško.

Ne očekuju valjda moju privrženost?

Jedino do čega mi je istinski stalo

Bohor je plahti u koje se gnijezdim

I pepeljara, dakako. U sobama u kojima se

Ne puši, obično ih bez problema nađem.

To je tajni kompromis

Hotelske ekonomije sa mnom. Savez

Poduzetničke politike

I gostinskog hedonizma.

Nešto poput iznuđene ugode.

    Ali to malo stvari u sobi koju imam na umu

Dok ovo pišem, hoće govoriti sa mnom.

Hoće izricati svoje riječi, povjeriti osjećaje,

Kazati mi nešto o sebi. Znam da diše parket

U toj sobi.

    Znam da ispražnjen ormar traži dio moga bića,

Znam da mrtva lampa na noćnom ormariću

Do mog uzglavlja želi posredovati slova knjige

Koju prelistavam,

Znam da se kronično boji smrti.

    Uvijek je previše ručnika u tim sobama.

Mazili bi stranca, osjećali tuđinu na

Svojim vlaknima

Sapirući svoju tugu ljuštenjem tuđe kože.

    Kad se sve uzme u obzir,

Zauzimaju se te sobne stvari i predmeti za nas,

Kao što naši jezici trpe i šute

Kad ih vide kako bi željeli pjevati.

  
    KRAJ MILENIJA

     

    Kraj milenija je

Doista kraj

Svega zamislivoga.

    Nema se tu vremena nizašta.

  
    NOĆU

     

    Grabežljivica nikad nije bez plana

    Bit će da ludilo neće iz neopreza doći

Mada ga ne priječi ništa

Ni stražar ni državni ugovor

    Moralna gangrena buja li buja do visokih oblaka

Grabežljivica najprije ote oca moga u polju

Majku mi dok prala je rublje potopi u vrtlozima rijeke

Ženu mi kljunom strovali u neku neprozirnu tamu

    Djecu mi odvede u nepoznato

    A mene, mene uze sebi

Da joj služim

Na njenu nepravednom dvoru

Kao živi mrtvima

    Bit će da ludilo neće iz neopreza doći

Jer svaki nas put do tamo vodi

Tu greške ne može biti

    Djetetu ote majku i oca

Ocu ote dijete

    Grabežljivica s planom

Patnju sije strašnu

  
    NEZAKONITO ROĐENE

     

    Kao što slikar znade doznačiti potpuni krah

Tako i riječ umije o strahu

    Njuši li život ili tek predodžbu strašnu

Znaj da se prestravila od jada

    I svako slovo joj drhti bez kuće

Bez doma bez jezika bez majke

    Osta bez krova koji i slobodu čini podnošljivom

Ovako, vidiš, stvari stoje drugačije

    Ništa joj više ni lako ni teško ne ide

Jer nema kamo poći

    Nema kamo doći

A ni koga da joj

    Pod jezik svrati

  
    ČUVARI GROBLJA

     

    Ovo je nepostojeće mjesto

Ovo su izmišljeni ljudi

Ovo je lažna istina

    Ovdje je razum tek varka

    Oko ničega se ovdje ne možemo dogovoriti

Osim da moje tijelo

Izgriženo i usitnjeno

    Odnesoše psi

Čuvari groblja

    Na sve četiri strane svijeta

  
    VIZIJA

     

    Ovo će moje tijelo stradati

Nepovjerljivo proljeće traži gozbu ljudi

Njuška pseća njuši krv

Nestaje dio po dio mene

    Ni misao se moja neće dobro provesti

Sve je hrana oholosti

Sve završava loše

    Proljeće se neće promaknuti u ništa bolje

Tijelo bez sebe osta

    U po dana mrak zakri oči svijeta

Misao izrovana do pustinja grobova

Uđeš li u nju

Izgubiš se u paleži

    Majke šutke kljuju srca

Svojim nestašnim dječacima

  
    KAKO STVARI DIŠU

     

    Žena moja i ja dišemo kako znamo

Brod diše oporo na moru

Koje diše tajno

Svemir diše da ne diše

A zvijezde stenju i tek nečujno dišu

Diše vrijeme kroz umorno sunce

Prostor zaboravlja disati

Svod diše nebom koje nekako diše

(Napamet znam sve vaše snove

Ali ne znam kako snovi vaši dišu)

Opet sve to diše

Ponešto i uzdiše

Ljubavnici uzdišu

Majka uzdiše

Vojnik uzdiše

Rat međutim diše

Ljudi u ratu dišu i izdišu

Ljudi u miru također

I kamen diše kako zna i umije

I planina zna udahnuti

I grad zna brujati disanjem

Mnogošto povremeno i uvijek diše

Ponešto i dahće

Dahću naprimjer države a dišu narodi

Dahću televizijski dnevnici

Dahću policajci

Riža diše

Maćuhica diše

Sve što vidim diše

Sve što ne vidim diše

Sve to disanje ima svoje uvjerljive razloge

Disati usprkos uzaludnosti

Jer uzaludno diše na sasvim spokojan način

Stvari dišu čudesno

U jednom njihovom dahu prepoznaš ocean disanja

U jednom trenu vrijeme se ukaže u cjelini

Diše sve znano i neznano

Vidljivo i nevidljivo diše i izdiše

Loza diše avion diše noga diše nos diše

Disanju se ništa ne otima

Nije nam znati više od toga

  
    O KOPRENAMA I PUTANJAMA SUNČEVIH ZRAKA

  
     

     

    Tko odvojen je od Onog Koji govori jezik njegov,

Nijem postaje, makar stotinu pjesama znao.

Rumi

  
    O MISTERIJU

     

    Prije svega, na kojim meridijanima sam usnio

San duše koja se koprca u mnogolikim odrazima

Svijeta suzdržanog, umornog i paralelnog

Dakle, gdje je korijen korijena kore svijeta

A gdje cvat pupoljaka stvorenih

Koji ne mogu stvarati

  
    O MESNEVIJI

     

    Hazreti Mevlana kaže da je oko izvor suzdržanosti i obazrivosti.

Slijepac, prema tome, ne zamjećuje prljavštinu,

    A oprezan i oštra vida, naprotiv,

O ovom svijetu misli loše

    I u pravi čas prepozna nesreću.

Potreba za postojanjem ovisnoga o ovom svijetu

    Dovodi ga do nepostojanja.

Slavljen neka je Uzvišeni Allah!

  
    O PJEVU TIJELA MEĐU KATOVIMA NEBESA

     

    Sedam katova nebesa baca svoje oko

Na gustu križaljku srca zaštićenu od plamena

Vatre i srdžbe vida

I sve je vrijeme zbijeno u toj nepropitnoj slici

Koja traje dulje od svakoga početka

I strpljivosti putnika

  
    O NEKIM ČVOROVIMA KOJE DUŠA PREPOZNA KAO SVOJA OPĆA MJESTA

     

    Možda ipak nismo stvoreni za te otoke

Voda ih je uzimala noću

I sapirala tiho riječi i lica, tišinu koja ih je rodila

U krv im uranjala ribe

Sve gusto od svijeta prorijedila

I kad je trebala zaspati

Vid joj je bio budan

A sljepoća nadnaravna

Goli otoci bez sunca

Goli od užasa

Mame pogled čovjeka

Zaustavljaju ga u času

Kad bi trebao uzmaći

U neprobojnu tišinu

U trenutačni bljesak

Života koji obećava

  
    O NEKIM SILAMA TEŽE I POKUŠAJIMA RAVNOTEŽE U NOĆIMA POPUT NAŠE

     

    Ah, to prepozna duša. Na karti tuđeg vremena palcem ostaviš

srce. Možda nećeš to biti ti. Ali tuđe srce u kojem živi pijani

galeb i jedan goli, posve šutljiv otok, možda. Ti si u škripanju

ključa koji ne otvara dvore, ljepota potvrđena ružnim.

Zvuk koji se nasluti u muku, u padu s litice koja se nikada

nije popela na nebo ni pala u svijet ispod svijeta. Kada te

konjanici ljuti odvedu u pohode, meso ćeš uzimati junacima.

No ti nisi ni od jednih, ni od drugih. U tvojim haljama

kolo vode prvi ljubavnici.

  
    O KOJEČEMU I PONEŠTO UŽE O SJENAMA I LJUDIMA U NJIMA

     

    Nije nužno da sjena zna išta o mraku. Nadahnuće joj ne treba

da bi znala da je krađa svjetla njezino rođenje. Tih kao sjena, i

ništa više od toga, čovjek je oživio mrtvu stvarnost.

Protivno mehanizmu upotrebljivosti, osobito koristi u ovom

drevnom svijetu, sjena supostoji uz svaki lik i oblik. Zrak takvu

igru ne podržava. On joj ne da narasti. Taj tiranin, tko bi ga

znao zašto, tihi je cinik njene nužde. A da je čovjek i dohvati,

ni tada ne bi bio cijel, niti bi znao išta više o sebi od onoga

što inače ne zna.

  
    O SPORIM GLAGOLIMA VREMENA I JOŠ NEKIM SLUTNJAMA

     

    O kako je lako utonuti u sebe

Kao nepregledno more

I izliti se po oštroj stijeni

U mjehurić koji čuva svojstvo

Tebe vodenoga

Koji jamči dubinu

I život trava

Jer travanj je mlad

Zaspao na vodi

I bljeska svijet taj po kostima

Po veni što prosula je sebe

Tamo gdje zaživio je život

Sam od sebe

  
    O VANI I UNUTRA I VAGANJU MJERE

     

    U što to sve se mijenja u ništa se ne mijenja nijedna od tih

Zaboravnih svari što čovjeka ili jezik čine jezikom i čovjekom

A možda ničim to nas ipak nipošto ne lišava strasti da u ovom

Dokonom vremenu jezika i simbola ne prestanemo mislit

Na drugotniji način negoli je to dopušteno pod zastavama

Totalnog svijeta jednine i jedinstva u kojem ćemo se pogušit da

Nitko od viđenijih neće ostat doli robovi koji jest će svoje meso

Al neće smjet meso guštat pjevat će al to neće biti pjesmom

Rigat će al neće imat želuca i ponavlja se to tako kao obaveza

I kao nužda spava nazivnik spava meso poslije bitke spava vijek u

Dnevnicima pohode nas procjenitelji šteta i popisivači inventara

A mazni higijeničari vole nas napeto nervozno nužno religije

Stare starajuć se o nama gle snatre tvoje snove gle čuvaju mene

U meni ah da predano prijateljski oh bolno oh lomno oh ljuto

Pokatkada umiva se svijet u novim porecima i šume šūme vode

Odvode nevidljivost na obale obale prazne i same neobjašnjivo

Same i puste

  
    O POČECIMA NAS I UŽICIMA RAZARANJA

     

    U oku kamere smrt je počivala nježno

Sve nas je oslobodila gledanja

Ja sam bio ponosan kako me usmrtila

Moja žena čudila se kako za nju prije nismo znali

Došla je nenadano kao da se ne boji naše slike

Mislili smo da je u nama životne mudrosti

I da nam to ne smije učiniti

Mi polažemo svoje nježnosti na njen odar

Skrušeno

Oslobođeni od svakog nadanja

A ona samo zijeva istim očima

I da smo mlađi

Ne bi imalo svrhe

Da prepozna našu starost

Nije nam bila naklonjena

Zatvorila je oči

I kad smo odlučili biti sretni

Bljesnula uprazno u naša srca

Ja sam se ponadao da će vrpca imati pjege od laži

Nevjerodostojnosti i skandala

Pa da otkrije i drugima prozirnost njene tvrdnje

Prepune napuhanosti

I prigodničarstva

Ali ona se nije dala i rekla nam je gdje nikada nismo bili

I čemu žudnja kad joj nismo dorasli

I tome slično

Jednako gorko

  
    O SVOJSTVIMA U PRIRODI I DRUŠTVU

     

    Neki ljudi nepomični su za čitavoga svog vijeka, neke biljke

pomiču se u sebi ali nikako da se odmaknu od ljudi, neki ljudi

navikli na nepokret neke biljke navikle na sebe odavno

ugrožavaju vlastitim trajanjem. To bi bila statistika jedne

čudesne i opasne tišine u kojoj u lažnom suživotu žive šutljivi

ljudi i šutljive biljke. I ništa se ne bi događalo da na biljke ne

pada iz nebeske rupe i da ljudi ne postradaše pri tome padu.

Kako ne podnose samoću, ljudi biljkama oduzeše prostor,

sakrivši se pod njihov hlad, a biljke ljudima pokvariše krepost.

  
    O TOME GDJE STADOH U PISMU O DALJINI

     

    Noć je gruba, prekrila me tama jèzīkā

U toj noći bez mraka magle su nam vid

    Što nam se učinilo da smo trebali biti

Što nam se čini da bi nam se činilo

    O, moj druže dragi, On nam se smilovao

Gdje ja to liježem da bih se probudio

    Od čega mi snovi žeđaju kad usnim prazninu

Ja čuh samo muk u osami sna

    I san može biti samotan a kamoli čovjek

Bratstvo mu je daleko, čemu onda služi

    Dan za danom, noć za noćima

Slušaš mrmorenje valova u sebi

    Što odvode te od tvoga doma u prezrenu tuđinu

Bojiš se jer te On više ne čuva nježno

    Ili tako misliš jer te kruh i sol

Jer te muk preduboke tišine guta u sebe

    Ja nisam više ni čežnja da bih se njome nahranio

Ja sam sav u stanju, tvari koja se smrznula

    U vremenu, onkraj paučinaste sjene

U tihoj sekundi koja je zaboravila tren

    A onda i sebe u tom nedostojnom trajanju

Pitaš se, druže, čemu je pjev moj upravljen

    Ili si već u drugoj zemlji gdje jezici su drukčiji

Pa ovaj više ne možeš čuti pokraj divne glazbe

    Jezika što kičme ne lome u mrljanju i jeki

Oh, kada bi sunce na tren predahnulo

    I kada bi zvijezde na nebu malo zakasnile

I kad bi ljudi zaspali trajno i u nekom lakom snu

    U kojem ne bi bili pri svijesti kad bivaju

Ja bih bio bez nužde i mogao bih sasvim onako

    Bez ičega u sebi, bez ičega u nama ni izvan nas

Putovati nigdinama, nulama vremena, ništicama prostora

    Bez suze na licu svijeta koji nije naš

Bez lica svoga ni ičijega posrtati i rasti

    Kao dijete što se uči hodati i zaboravljati

Da pad boli, da more je od plahih valova

    Da su kiše i snjegovi radost neba

A da Ga naša ljutnja ne obavezuje ni na uzdah

    Još manje na kolebanje, još manje na sumnje

I da nam nema veće utjehe

    Doli da se čuvamo u sebi nekazivim molitvama

Da Sveprisutnost čuje tihe jecaje

    Duše koja se uznemiri kad pomisli

Da je uzaludnost njezin cilj

  
    O PRIBLIŽAVANJU BLIZINE

     

    Nema nepotpunosti u blizini

Premda, što ti jamči da pokraj kraja nema kraj

Lica nagovješćuju riječi i strijele

Mete traže metu

Da, ona je jedna, niti zametena niti da je nema

Tek u suncu vidiš rijetku predanost njenu obodu

Tek u morima čuješ šum mada prijatelja ne vidiš

Tek u uzdahu vuka i šume naslutiš da prasak negdje mora stići

Oh, nema nepotpunosti u blizini

Jer mreže bi popucale

Ribe i ljudi posrtali

Plodovi jeli večeru kamenja

Da me ne približi, ne bih bio ni studen ni vruć

Tek zbrka tijela

  
    O NOĆI KAD SE PRENE IZ DUBOKOG SNA

     

    Hu hu

Hu

Ti si me zvao da ne skrenem s puta

    O Blizino kad si mi blizu

Zašto sam se udaljio

    Kako biti dalek kad te ljubav priječi

Kako biti blizu pokraj daljine s licem mlađaka

  
    O STRASTI I VATRI, I TREĆEM

     

    Meni ne treba nitko da bi sa mnom plakao me

Meni tama dostaje za sutra, utišana i opora

    Gledaš jahače strasti kako zbunjuju vjetar

Što je onim drugima požurio kući u bijeg

    Ah, parketi u tuđim domovima troše tugu

Trajno i tiho škripe našim dušama

    Naloži peć u bubregu sjećanja

Da mala vatra slaže o velikoj tuzi

    Kad se razbukti, neće se sjećati dječje cike i vriske

Nit će znati kazati što ju je potpalilo

  
    O SJEĆANJU NA SEBE I SVIJET PRIJE OVOGA

     

    Sjećaš li se pustinje u kolijevci od ljutih vjetrova

Kako je noćima plakala u davnim ljudima

Da, možda to nije slika izgubljenosti

Ali danas uranja u smisao

Škrtim i preciznim ritmom pijeska što se, eto, runi

U šaci otkrivene nježnosti

U godovima čovjeka, u nevidljivu situ duše

Koja umije odvojiti mrak od dana

    Noći su ovdje kompozicija s planom da nam pokriju tijelo

Ovo udaljeno, usitnjeno, bučno

    Tek u predasima zvijezde ih otkriju

Tek u nekim nejasnim znacima, kad posustanu, paučina oteža

I prikrije slutnje i možebitne znakove

    I gdje si onda u tim goropadnim opsezima

Gdje je taj pejzaž, gdje se ušuljao u tebe, i koliko ga uostalom

Ima a koliko bi ga

Trebalo biti

    Eto, vidiš, to je cijela priča, njezin početak i kraj

Ili su mrtve ili nikada nisu ni živjele

Te pustinje i ljudi, sestre i braća,

    I pod čijim roditeljskim krovom, pitam

Samo pitam

  
    DA NAS SMRT NE BI PRONAŠLA

  
    RUKE

     

    Prsten na mojoj ruci mjesečev je kamen

A ovaj drugi, vidiš, kupih u pustinji Saudije

Zajedno sipaju srebro u lice svijeta

Svijeta koji nikoga ne obavezuje

Pa ni mene

Iako ga hranim i podržavam nečim

U što bi se, mislim, uklopila

Zbog nečeg u meni, zbog nečeg u sebi

Nečeg toliko nerazumljivog i nevidljivog

Da bi i Sidran pred njim bio malen

Jer se čovjek ne može borit

Protiv sile koju ne vidi

I ne razumije

    Ipak, ponešto znam

Nisu ruke ni zbog čega i tek tako

Nije prstenje bez značenja

Ako su žile na njima ono što u

Potrazi tajnoj tražiš

Možda je to prstenje srebro tvog oblika

Možda nas život nije zapostavio

  
    LUDILO OBLIKA

     

    Večeras ti plešem s nekim tužnim vilama.

Sigurno bi plakala da si mogla vidjeti koliko me bilo strah,

kako su mi nekontrolirani koraci lomili stopala, kako sam

teturao u jezovitom zanosu koji nije moj.

Možda bi doista plakala da si mogla čuti to dozivanje,

možda bi mogla razumjeti kišu koja se sručila iznenada tjerajuć

me da se uklonim iz nepoznatih oblika,

da se priberem i svladam oblik.

Ali kada najednom višnja dobi okus stiropora,

a kesten postane snijegom, pa se cesta utopi

u ludilo glasova koji ti vrište ime,

pa te svjetla obasjaju žarećim vatrama

koje ti napadaju prsa,

a tlo ispod tebe izmiče

pred pokušajima da se sabereš,

odrediš prema onome što ti pravi metež u glavi,

da se možda naspavaš kad se dohvatiš stabilne površine,

da uhvatiš zraka samo na trenutak,

samo na jedan pišljivi tren

u kojem ti je potreban time-out

ili te nema –

zapravo shvatiš da ne postojiš,

da ne postoji taj tvoj svijet

iz kojeg ti je nešto zauvijek uzeto

i da ti nikada, pazi nikada,

to neće biti vraćeno: nema produžetaka,

nema fair playa.

Nema sjećanja ni sličnih sranja.

Zgužvan si u sebi.

Nelagoda je mjera svih tebi poznatih svjetova.

Ne možeš izustiti ni obično ah.

Ne poznaješ bol. Tada te stvarno ništa ne boli.

Osim malo zbrkanih i nečitkih bljeskova

koji upozoravaju da su nekoć i negdje

postojali i drukčiji oblici,

možda nekih nepoznatih ljudi

s kojima je tvoja samoća bila podnošljivija,

tvoja koža zategnutija, tvoj pogled oštriji.

Tada oblici igraju tijelo,

tada oni vode svjetove u tebi,

tada oni kažu kamo si krenuo

i gdje ćeš zanoćiti. Ne, ne možeš me više dozvati

jer mi ludi oblici ne daju

da ti prepoznam glas.

A sâm sam i nenaviknut na te tužne vile

što mi opkoračuju srce.

  
    BIJELI ŽIVOT

     

    Danas sam ti brao cvijeće pokraj bolnice

Ma zapravo nisam to bio ja

Ali dopusti da razvijem tu sliku

Dok te gledam kako pažljivo mjeriš izgovoreno

Dok navikavaš misao o nama kao osposobljenom smislu

Za nešto veće za nešto milije

Za živote koji neće biti prazni

Ako ih obojimo bijelim

  
    MOLVICE

     

    Tu je muzika i moji prijatelji, Nataly i Trip.

Sve je u čast živih koje oplakujemo. Moji prijatelji

znaju da je od mog pogleda na žive malo toga ostalo. Oni

razumiju kada treba šutjeti, a to je žešća filozofija koja

svijetu ljudskih duša manjka.

Mislim da znaju da je i od mog pogleda na mene malo toga

ostalo.

Ti si u središtu krajolika.

Kroz prozor puca uzak pogled na tebe.

Širinu ne mogu uspostaviti jer mi je pogled, ili ideja o pogledu,

upravljen na snježnog jelena koji se, prpošan, približio

toplom domu.

Pitomoj kući pitomi navraćaju, kažem jelenu, koji se

možda ne događa doli u mom pogledu, ali nije li istina gledanja

jedina istina

u kojoj imamo pravo na žudnju?

Kako mi pahulje ulijeću u usta, kako me veseli ta zimska

geometrija, kako uočavam stvari koje do jučer

nisam primjećivao,

kako sam sretan što ne primjećujem stvari

kojima sam pridavao značenja koja one ne zaslužuju, kako mi

misao urasta u krajolik, kako ti ostaješ jelen a ja postajem

snijeg što te zastire, kako Molvice postaju dom naših sjećanja,

kako su divni ovi ljudi pored mene, kako su čiste

njihove percepcije, kako su meka njihova srca.

Odmaram pahulju,

odmaram volju na jelenovim leđima.

Uđi, jelene, u moj svijet, dozivam.

Puno sam ti puta navraćao, gledao te,

čudio se tvojim putovanjima, hrabrio se

tragovima koje si ostavljao za sobom, a sada ti ne mogu

pratiti misao.

Što li jelen smjera kada priđe kući u kojoj materijaliziram

misao da je ideja o tebi jednaka stvarnosti tebe,

da mogu uzdahnuti i da ti taj uzdah čuješ,

kao što čuješ pahulju koja se svezala

u tvojoj kosi, koju si na trenutak,

onda,

željela sačuvati zbog posebnosti njena snijega,

zbog njene duboke trpnje,

zbog nepredvidljiva pada u ničiju zemlju kojoj si dala smisao

i ime?

Bila je to tvoja pahulja ili tvoja slika onoga

što želiš da stanuje u prostoru tvoga svijeta.

A jelenu je prostran svijet.

  
    PAPIRIĆ

     

    Na papiriću je zapisano „Nosim te ispod kože“ ili tako nešto

opće i bez subjekta u pjesmi Metallice ili nekoga drugog.

Mislim da je bilo na engleskom i mislim da to tuđe na

domaćem funkcionira za jedan dan, kao opće za privatno

u toj noći otkrivanja.

Danas znam da je pisano da bi se neizrečeni subjekt osjećao

uzvišenije, skrit u lijepo organiziranoj slici bez faktografije i

bez sebe. Uzvišenije zbog predodžbe o sebi.

A možda zbog ljubavi koju smo skloni precjenjivati.

  
    KADA TO POČINJE?

     

    Kada odvojiš tijelo od sebe, kada mu ne vidiš oblik a znaš da

je negdje pošlo.

I da se neće znati vratiti.

  
    PITANJE

     

    Hajde, pokušaj apstrahirati sav taj znoj

koji si izlio u svoju bajku,

kažem.

Ne treba ti književnost da bi shvatio

da je sve puno jednostavnije.

Eto, uzmimo primjer Van Gogha,

kad je došao onog dana

i odrezao nam uši

u autu na Jarunu.

Jesmo li mu oprostili,

iako je boljelo,

premda ne shvaćajući

zašto je to najprije

učinio sebi?

  
    MOJA ŽENA

     

    U tebi već raste naš sin,

rekoh svojoj ženi.

Počnimo ga voljeti i odgajati.

Žena s očima punim suza

pomazi trbuh,

a zatim

prešuti nešto

što bi me moglo povrijediti.

  
    KROĆENJE VODE

     

    Ima tijelo

tišine

Abecedu uči polahko

na usnama tišine

Povazdan

tišinom uči muk

Sanjiva je školjka

u kojoj spava

Strah

joj je

na

usnama

Po svu noć

drhti tajno

Kroćenje

to

je

vode

  
    SVAKO PRAZNO SADA

  
    BITI POTPUN

     

    Brati tugu, ne dirati pritom

I cvijeće odozgor

Raspupavati nebo

Što eto plače neon

I plaća danak

Podnositi dug

A dužnici mladi i raznovrsni

I sipaju sipaju iz krošnje neba

Darovi i datosti

U naramak svijeta

Sa svih strana državu dobivaš

Prijatelje znane i neznane

Ručak sjećanje i sutra

Solidno rasteš u obilju

U opskrbama

Tišina i buka mame kao i zvuk

Pustinje raspjevane

Sve vrijeme nedogođeno i umorno

U posudi tijesnoj za ručak

Prostranoj za opit

Sebe u modrini hrapavoj

U oštrici što ti rubom uranja

Ispod neba na kojem stojiš

U plan za sutra

  
    SPARINE

     

    Vani se ljudi otimaju za malo sebe, veljača je

I dani su kraći, nekako uvučeni u sebe, sparina je u ljudima

Iako s krova svijeta sniježi, pomakneš li pogled ustranu,

Tamo se došulja uhoda u kabanici i rikne nešto strašno o tebi.

Šutke vojnici prilaze

I supermarketi su već prepuni ljudi koji se tiskaju,

Nervozno se odmjeravaju i pate

Zbog nečeg u sebi, no opne u njihovim očima daju ti na znanje

Da im upravo ti propisno ideš na jetra.

Kada bih mogao na tren fotografski ovjekovječiti taj trenutak,

Dostajalo bi sve glede životne fabule

Do kraja života – više-manje podjednakim žarom

Scenarij je isti:

Gomile, bujice

Zvone ti u ušima i dohvaćaju te u sebe proždrljivo

A da te ne pogledaše u lice, da ti ne rekoše:

Nepropisno ste odjeveni,

Danas je vaš dan za umiranje, prešutljivi ste za naše poimanje

Stvarnosti,

Vi koristite možda mravima, ali ne i nama.

I tako se mode smjenjuju, a oni se i mi neprijateljski gledamo

Tko će biti lovina a tko lovac, kao da se pitaju

Tek usput

Jer savršeno im je znano da je naša samoća tek mala mrlja

Na tom uređenom poretku.

  
    INVENTURA NOĆI

     

    Gle ovaj čovjek je pijani oblak

Što je domaločas haračio zvijezde

I tutnjao nebom u strašnom kasu

Je li to moja učiteljica što se jebe u

Mrtvim pornićima

Je li to taksi koji noću prevozi

Iznurene djevojke na vjenčanja

S nadgrobnim pločama

Je li sve konačno jasno

  
    PEJZAŽ

     

    Koliko iraka noćas umire

Jebeš sibir i stare kontinente pokraj lize

Mona pičko liži glog

Gogoljev šinjel vezi tajno

Ham ham pojeli me stari mjerači vremena

Kljucale me sestre opatice

U dušu marno

Napušeni talibani ljuto pušu

Na sve što volim

Osim mlade travke

I seljačine georgea

Ah ah jah oči su tako bukvalne

Kaže branko

A brutalno sunce stenje na tjemenjači

Amateri otvaraju koncentracijske logore

Logoruju batinaši i bitange

Jordan ispod jorgana čuva jorgovan

Texas jaši carevu metlu

U smrt il u haag

U travu mrku

Da draga jel bi ti možda sisala

Prije negoli sve uvehne

U smrti smrću začeto

  
    PEJZAŽ II

     

    Trag ne postoji kojim su išli

Kretali se nisu

Strijela, bomba, ubojice

Crna krv

Tama nedokučiva, bez oklopa

Bez dvojbe u tamno

Nasmijana djeca oceubojica

Pale kolijevke

Tuđe, svoje, svoje

Od iverice, od roditeljske ljubavi

Obijest klija na licu milenija

I žrtve

I krvnici

U žrvnju žetve

  
    ŽETVA ŽRTVE

     

    Kako bolestan raj

Automobili na cestama troše naše živote

Trati živote međusobni promet

Oh, promet u pomutnji

Smrt trenutka

Dokud vozimo – u besciljnost

Podrazumijeva se

To je moderno

To je seks

Bilijun nas je

Ekstatičkih i mladih

Nema staraca u našem svijetu

Porno

Porno je formula našega progresa

Na čijem je početku i kraju

Katarza nasilja

Televizija reklamira seks

Seks, seks i porno

Rajski porno

Mi smo moderni ljudi

Povijest je naš talac

I naš porno

Silovit porno

Naslijeđenog nasilja

I marne milenijske žetve

  
    O PTICI, MOŽDA

     

    Na površini gola ptica

Svu noć draži nebo ljubavlju

Krv je ne boli, premda posiječe

Je tupa strijela utrobom

Grad jeca

Šuma stenje

Škripe kosti

Drage što su ih bešćutno ostavljali

Ljube neželjene neženje neke

O sva se estetika smežurala

U besmislenim suzama oblaka

Kao udes, ures na

Površini ptica bezletnih

Što hoće svoj dom

Hraneć se tuđinom

  
    KASNI ČASI

     

    Tamo je stepa i nema sunca

Sve spava u mrtvini, i jelen i rog

Pregluha tišina sati prijeti

Da se opančari i zulumčari

Pobiju od ljutine

Đul-vodica slatko miriše

U Turčina zaljubljenog

Ipak, ljepše je djevojče od ruže

E kad bi stepa dahtala proljetnim zrnima

Taj tren bi vrelo od glazbe ispunila

Da svi sveci pobenave

I šume bi tiho za sebe iskale

Graje puno drveće

Lišće duša u zrenju

Kao da se nikad nije događalo

Da bi se dogodilo

Kao da nikada nije počinjalo

Da bi se svršilo

I ilinštaci i vrleti nejasne

I sasvim nejasno nebo

I tek jedna zemlja

Koja skriva paučinu ispod oka

Pehlivana i nakaza

Dovoljno bajkovita da bi bila zbiljska

Krvavo stvarna da bi se činila utvarom

Tako je to kad kasni i jezik i znak

Tako je kad kasni predio i kasni bilo koje doba

Korak kad kasni

Kad čovjek kasni

  
    STANJE STVARI

     

    Večeras je ljiga plesala sa mnom.

Nisam bio impresioniran. Zato je spremno pristalo

Društvo. Lak korak lijevo, pusica

U obraščiće. Bog je sve to gledo. Bilo mu je za plakat.

Koliko li je samo uložio u nas?!

U što, pitao se.

U izdaju koju je predvidio.

  
    NEBESKI SAOBRAĆAJ

     

    U što se zaljubljuju nebeski semafori da tako strasno čekaju

Kada ću s obronaka poteći plovećim kočijama

Zar je i gore tako strog nacrt putovanja

Žuto me zaljubi, trepnem u polusnu

Crveno mi rodi još jedno dijete

Zeleno me osupne kao pčelu u dječjem

Igrokazu

Zgranem se pred nebeskim policajcem

Mucam, dahćem

To je i bolest i spas

Ta cesta prekrita mrazom

Ta škripa guma

U stropovima nezamislivo višim od sfera

Panično dišeš

Nikad ne kočiš

  
    KODEKS PRIJESTUPA

     

    Hej, prijatelju!

Malo je smjerova u međusobnom trajanju

Na istom putu

Malo je tvarne istine

Malo plodnosti, doista

Dakle, ništa nije krivo učinjeno

Dakle, ništa se tu ne imade činiti

Bilo i neće proći

Ako baš nikoga nije briga

Mene jest

To san pamti, zaspiš i ne zaboravi

Od toga su satkane prave bajke

To je gorivo onih

Koji nisu u oskudici

Hej!

Operu svoje lice

Ne krive ogledalo

  
    IDENTITET

     

    Dolaze mi tako pjesnici sa svih strana,

Oni koji umiju zbiti vrijeme u krotku sliku

Tobože.

Ne vjerujem totemima. Nestvarnih se ne bojim.

Tko bi se mogao bojati oblika?

Sa svih strana prilaze opremljeni hostijama.

Vjera u vlastitu bol

Privid je velikodušnosti.

O kao kukaca, mnoštvo bogova

Gmiže po tami razdraganosti,

Huče kao valovi na dalekim obalama.

Mrtva mora od najlona.

Ne pripadam im.

Blizina je nešto neopisivo.

Nije ju moguće dijeliti,

Ona odabire.

  
    KRISTALI AFGANISTANA

     

    Kao i svaka utopija koju oplakujemo kad joj vrijeme

Umori san uime kojeg je nastala,

Czeslawovo pitanje gdje sunce izlazi a gdje zalazi

Čini se ozbiljnim, ali posve nerazumljivim i lišenim bitne

Potrage za smislom koji se, valjda, ima dogoditi ponad

Sumnjive geografske gramatike

Istočna buđenja važna su barem koliko i zapadna zapadanja

Relacija je uzajamna, tvrdnja točna, samorazumljiva

I donekle suvišna

Što ona kazuje o svjetlosti kojom se hrani duša

Neideologijskog Istoka ili Zapada

Ako sanja vrijeme koje ne sakate ubojice

Ako želi doseći bijele minarete srca

Ako dijete pitanja umiva kristalima

Koji po hladnom pijesku svemirske pustinje

I nekih tajnih smislova

Šušte u bistrim pećinama

Gdje pauci vezu misterije

I nitko nije prestrašen životom

Koji te ne može izdati

Jer ga nisi izdao

    A tamo je noć česta

Ona je starija od mojih predaka

Limfa joj je kristalna

Smisao drukčiji

Kalifornija ne smije biti utjehom

Da sunce ne zastane

I osunča kristale

Što sniježe u čokotima duše

U nekom umornom vremenu

Sve rjeđem za nas

Kakve-takve ljude

  
    DOK TRAŽIMO SVOJE JA – ERNESTO, CHE I JA

     

    Vani huči rijeka Chorillos

Doktor fizike Ernesto, po doktoru Gavioli, napušta znanost

Zbog šarlatanstva

Iako piše rad o kozmičkim zrakama

Doktor fizike Ernesto prestaje biti ono što je bio

I napušta glasoviti laboratorij Curie

Prestaje ga pozdravljati doktor Houssay

Opći metež je u La Plati

Teoremi zjape bez doktora svoga

Sad doktor živi u šumi

Zima je i inje se lovi za dah triju duša

Kuća bez prozora u kojoj žive ispire njihove prošlosti

Dječaka, majke i doktora

Duga pretvorba je pred njima

Traži napor bez ostatka

    Vani huči rijeka Chorillos

Mladi pustahija hodi Latinskom Amerikom

Liječio bi bolesne i nemoćne, kaže

Tada nije bio Che

Tada je samo tražio sebe

    Trag je to neke povijesti

Dok čitam doktorove zadnje rečenice

Mogao je Che i gore proći

    Koga se tiču mrtvi atomi

Suludo je i pomisliti

Da smo uvijek važni

U tuđim detaljima

    Eto, čitam doktorove tanjušne memoare

A revolucije ni za lijeka

Ni mog Chea nema gdje bi morao biti

Ni fascinacije ni tragike

Tek statistika ravnodušnih energija

Jebeš svjetlo bez žrtve

I progres koji dolazi iz neopreza

    Moj Che sinoć maže na kruh maslac i džem

Oko njega sin mu harambaša huljski razvaljuje

Simetriju i red koji njegova tiha majka svakim korakom

Uspostavlja u 38 kvadrata njihova unajmljenog doma

A tamo na zlopatničkom ekranu

Ameri u punoj ratnoj opremi

Cipelare četvoricu iračkih tinejdžera

    Moj Che sljedeće jutro odlazi u partizane

    A doktor, nije li s njim sve počelo?

Eno ga, mrvi svoja rahla slova

Pita se nije li život bez akcije

Odveć luksuzan

    A ja?

Moj udio u Cheu biva moguć

Kad sloboda ne pristane na fašizam

  
    VANI JE DRUGI SVIJET

  
    11. RUJNA

     

    Te noći prvi put sam prespavao kod svoje žene

Mamila me ta djevojka svojim mirom

Vani je bila oluja, svjetska oluja

A mi smo razrjeđivali naše udaljenosti

Smjenjivali šutnju dahom, dah šutnjom

U očima joj već tad vidjeh brigu

Valja nam podizati djecu u sve okrutnijem svijetu

A što ti kažeš, stiže li nuklearna zima, pita ona

Svijet će trajati dokad je svijeta i vijeka, kažem

Kako misliš, upita

Ovisan je o sebi, on je samodopadni obnovitelj

A vrijeme je tuđi imetak, kažem

    Vani je bio neki drugi svijet

Naoko lakši od dima cigarete

Teži od najmračnijih epoha

Televizija je upriličila izravni prijenos

Nismo to znali, nismo znali za jezivu studen

Sami, kao dvije umiljate zmijice sklupčane u stijeni

Odlomljenoj od vremena i ljudi

Nismo znali da će se budućnost naše djece i nas samih

Otad računati prema reality-showu planetarne zime

    Vani je bio neki drugi svijet

Strahovima, zločinu i lažima sklon

Dok smo unutra mirili naše nade

Tako privrženi, čisti

Udvojenih samoća

  
    KABUL

     

    Kabul, grad naopak i tvrd

Sejmena pun

Ljudi više mrtvih nego živih

Zgrade uzorane, ljudi u nekom zujanju

Svijet, kažem vam, u rojevima

Bez košnica

Ne uočavam nikakve pravilnosti

Sadržaj bez forme

Ali kakav, čemu služi, koliko košta

U svom bescjenju

Koštati svakako nešto mora

Te duše razlog neki moraju imati

Ili je i to ovdje naopako

Valja mi brzo domu svome

Izdžeparit će me prljavi dječaci

Ostat ću i bez gaća

Po koži isti njima

Po duši daleka tuđina

Uzeše mi pecivo iz ruke

Potukoše se ti prljavi dječaci za nj

Rekao bih, bez stida

Refleksno, brutalno

Ostat ću ovdje bez gaća

Na walkmanu me Miles Davis

Odvodi iz tog ni gornjeg ni donjeg svijeta

Valja mi uskoro

Domu svome

  
    KANDAHAR

     

    Ugledah staričicu

To valjda je moja majka

Život ovdje troši ljude brže

Nego igdje, zaključih

Mladu ne vidjeh

Bi pokrivena

Samo joj oči indigo plave

S bratom me upoznaše

Poljubismo se

Pjesma i hrana na stolovima

Vesele se ljudi, Bože moj

Grad je zapušten

Rekoh, ljudi se vesele

Svadba je, pobogu

Zapadnjak to ne mora razumjeti

  
    ZRAČNA LUKA

     

    Nešto se slomilo u meni

Neki tajni dio

Ovaj svijet ne postoji

Ispod Božje kape

Ovaj svijet koji iznuđuje moju sućut

Ovaj svijet možda sućuti pun za mene

Izmiješalo se sve u mirisima, bojama i zraku

Da bih se rado strmoglavio u najdonju točku Zemlje

Bez želje da se ikada vratim

    Jesam li to slijep

A valja mi pjevati o tuđem gradu

Ili sam trajno sakat za neku svoju izmišljenu braću

Teško da kao Finac mogu imati mašte

Za njihovu kolektivnu imaginaciju

Dakle, zračna luka u Kandaharu

Sam u svojoj samoći, stojim u redu za čekiranje karata

Pristao uteći što brže iz praslike

U dom od stvarnosti čest

    Imaš li bombu, upitaše me dvojica

Što, promucah

Terorist, povikaše i udariše me silovito u vrat

    Ostah bez daha, izgubih svijest

Izgubih svijet u kojem je moj dom

    Postah Finac bez doma

  
    GUANTÁNAMO

     

    
      Po Johnnyju B.,

zapisao Hamza ibn Hasan
    

     

    Koliko se noći smjenjuje u noći kad kosti pucaju

A tabani gore krvlju

Kažeš, Guantánamo

     

    * * *

    Ne, nisu to mučenici

To su uzjogunjeni pastusi koje privodimo

Boljem svijetu

Mučenici muku muče

Ovi ovdje su grabežljivice

Tamne od mržnje

Od sunca koje nije naše

Lakše im je umirati nego živjeti

Oni su oholi prepredenjaci, liferanti i foliranti

Vjera im je u nevjeri

Njihovi domovi smrde

Njihove žene smrde

Njihova djeca smrde

Dani su im bez značaja

Nokti su im prljavi

Djeca su im već bolesna

Mi ćemo ih utjerati u bolji svijet

Tuci stoku, potjeraj đavla iz nje

Nožem, žicom, srebrenicom

Zatri volju, guzi tijelo

Ubij tijelo marvi

Ispišaj tijelo

    Vjera im je u nevjeri

Kad se klanjaju

Nek to čine nama u čast

Mada, čemu tako nedostojanstveno

U lokvi zapišanoj krvlju

Crnom, zapuštenom, bezvrijednom

Ma bezbožnom

Kažem vam

Oni nemaju dušu

Zaista

Ne vjerujete mi

Stoko bezbožnička

Bando arapska

Cigani muslimanski

Divljaci primitivni

Daj, George,

I ovi su od istog soja

Jednom smeće, uvijek musliman

Ne vjerujete

Svi ste vi pogana stoka

    Daleko je moj dom

Daleko je Amerika

    Ma George, rekoh ti

Da vidi Allah kako bog obračunava

S neistomišljenicima

I s lažnom konkurencijom

Žicu mu kroz penis

Pa da vidimo tko je veći

On ili mi

    A tako bih kući, u Kanzas

Tamo me čeka

Majka

  
    KUBANSKI NOKTURNO

     

    Čujem jauk i cviljenje

Koliko grijeha u tom zvuku

Onog koji ga stvara

Onog koji čini da bude stvoren

Što stvorenje živo trpjeti može

Jezivo je živjeti

Doista

Za mene, za tebe, za trećeg čovjeka

I sve ljude u nizu do kraja svijeta

Utjehe više nema

Niti je može biti

Nijedan svijet ne može opravdati taj jauk

Nijedan od mogućih svjetova

Ništa mi nije jasno

A sve mi je razumljivo

Gdje god da okrenem lice

Vratiti ga u točku prije kretnje ne umijem

Nadam li se da propadnem u zemlju

Nemam gdje upasti

Bez nade se događa sve oko mene

Gubim se

Bez sebe sam, evo, već cijelu vječnost

A što je vječnost doli uzaludnost

Prethodi li joj što

Uzaludnost sadašnjosti ili uzaludnost

Onog jučer možda

Neizrecivo je to s vremenom

I ljudima u njemu

Ne postoje odgovori za jauk taj

Što lomi svijest na nejednake komadiće

Užasa, muka, smrti

Ne pitam se više ni o čemu

A jeza podmuklo svlači kožu mi

S ramena

Ljušti slojeve luka

Sloj po sloj bola

Nemam se na šta navići

Ne navikavamo se na jezu

To nisam znao

O tome nisam prije mislio

Ništa me takvo dosad nije doticalo

Neizrecivo je to s vremenom, kažem

I ljudima u njemu

  
    NOĆNA MUZIKA

     

    Pitam se surađuje li more s nama, drhti li zemlja od ljubavi

pod našim kopitima, posti li sunce naše grijehe, voli li nas

išta trajno dok umiremo nesretni, raseljeni, prepolovljeni,

o Dahu,

u čijoj je harfi sve što trebamo znati o glazbi.

  
    POPRAVNI DOM DUŠE

     

    Postih svaki dan za pravdu

Postih danonoćno za malu krijesnicu

I za bolesna mrava

Postih za svoje grijehe i tuđe snove

Postih za tuđinu kao da mi je blizina

Postih za nevino prolivenu krv

Postih za nevinost svake krvi

Postih za stražare i utamničene

Postih za gradove i za pustinje

Postih za razvijene i za siromašne

Postih i napašćah

Za oholog mi druga

I za vidljiva i nevidljiva mi neprijatelja

Postih za kozu i hladan kamen

Postih za sve što u početku bijaše nevino

Postih za sve što na kraju bi kvarno

Postih za sve što na kraju bi krvavo

    Ja, grešnik (trideset i sedam godina) –

Postom očiju.

  
    DOVA

     

    Molim šutnju da bude svjedokom kad to bude trebalo

Molim razum da se ničega ne odriče jer to mora

Molim hrabrost da se junači u nevrijeme

Molim vrijeme da o svemu

Izgovori riječi točne kao sunce, nebo, mjesec

Riječi stvarne poput Boga

  
    ŠTO OSTALO JE OD ŽIVOTA

     

    Najprije sam u mislima opisivao njene kretnje

Pa kako se smije

Pa čemu je svrha

Pa o čemu razmišlja

Želio sam je na bilo koji način poživjeti u misli

Zajamčiti je sjećanju

Ostaviti u nečem pouzdanom i fiksiranom

Njome zadržavam pravo i na vlastiti život, mišljah tada

Njena egzistencija neodvojiva je od moje

Ja dakle i njome, ili možda jedino njome, imam prošlost

Vlas njene kose na vjetru privilegij je vjetra, mišljah tada

Kap njena znoja koja se odlomila od tijela također

Sve po čemu korača dublji je smisao toga prostora

Sve čega se dohvati, dohvaćeno smislom većim biva

Ona nije tijelo

Ona je anđeo najvišega reda

Bistra suza na obrazu novoga vijeka

  
    SAN

     

    Ahmed je Tunižanin

Osvanuo gol

Zanoćio je ćefinima* omotan

Nehajno kao u prošlom životu

Gotovo kao civil

Ničega se ne sjeća osim pásā

I divljanja njihova

Po ranama znam da ga sve boli

Ali pravi se da nije ništa

Psi su divlji jer su im

Vlasnici pomahnitali

Kaže

I još kaže

Da je sanjao majku

Koja mu je na javi

Govorila da se probudi

Jer će ga ptice odnijeti

Na drugi svijet

Posve živa

Otvorenih očiju

A to nije dobar znak

     

    
       
    

    * ćefini – (ar.) bijelo platno u koje se u muslimana zamotava mrtvac za sahranu; mrtvačeve haljine.

